Ce sont les griés, vilainnies, oustrages, forces, violances, injures, despiz et domages granz et vilains que Guillaume de Hangest, baillif de Chaumont, a fait a l'evesque de Langres. Premierement, cunme lediz baillis eust envoié audit evesque Aubertin le gruier a tout les lettres audit baillif de creance, lidiz Aubertins requist audit evesque de par ledit baillif, que il avouast ou desavouast l'outrage qui avoit esté fait, à Vausouef, de ses genz de Muyxi, ainsi conme il disoit ; lisiz evesque respondi qu'il ne savoit le fait, ne quel outrage ses genz avoient fait, pourcoi et ne povoit avouer ne desavouer, et que il estoit prés de tourner ou d'envoier ses genz contre ledit baillif, es estanz ou il ont acoustumé de tourner pour leur descort, a si brief journee conme il plairoit ; et si ne vouloit tourner es estanz il tourneroit au lieu ou il disoit que li oustrages avoit esté faiz et auroit touz ceus que li baillis li nommeroit et a la jornee, se ses genz avoient fait oustrages il en feroit tant que li baillis le tenroit a assez, et se il estoit mestier il l'en bailleroit sus chers et scur charrettes tant qu'il en auroit assez. Apres en ceste mesme maniere respondi il au prevost de La Ferté et a Gefroy de Giroles, lesquiex li baillis il envoia a tout ses lettres de creance pour ceste meisme besongne. Item seur ces responses et ces presentemenz lidit baillis entra en la terre dudit evesque a 140 hommes a armes, a cheval, ou plus, a bannieres desploiee, a grant planté de sergianz a pié, a lances, a ars, a arbalestes, touz appensez de maufaire, et vindrent a Loonne ou chastel l'esvesque, et tranchierent les portes et entrerent dedens a pié et a cheval, et brisierent les mesons qui sont oudit chastel, et especialement la meson au prestre qui est dedens le chastel et ou semetiere, et prinrent quant qu'i trouverent es mesons dudit chastel, robes, deniers et aaisemenz, garnison d'ostel et especialement en la meson au prestre bastirent il le prestre qui se seoit sur sa huche, laquele il brisierent et et pristrent dedens deniers, chandelles et aournemenz de moustier, et les emporterent, et les verroulz de la orte dudit chastel. Item au partir dudit chastel il alerent en la ville et brisierent touz les ostels et emporterent bacons, pain, fourmages, poz et paelles, robes, deniers, et brisierent les huches et pristrent et enporterent quanque il trouverent dedens, les gons, les vertevelles, verrous et ferreüres des fenestres et des huis emporterent il. Item il crierent en ladite ville et ou chastel A la mort, a la mort si que les genz s'en fouirent pour paour en franchise au moustier. Item lidiz baillis a toute ses genz a armes vint a une autre vile l'evesque, laquele a non Humes et brisierent les mesons et pristrent les chatieus aus genz de la vile, et brisierent les huches dedens les ostels et emporterent deniers, jouyaus, robes, covertures, napes, poz, paelles et autres outils de ostel, chairs salees, fourmages et autres choses, et ce que il n'en porent porter il despecierent, et espandirent farine par les rues, et osterent broches des tonniaus, et espendirent les vins. Item il alerent en la meson au curé de la vile, laquele est ou semetiere et la brisierent, et sa huche et bastirent et malmenerent les chapelains et la mesniee de leens et enporterent hennaps d'argent et de mardre, deniers, robes et autres pluseurs garne enz. Item 1 de ceus qui estoient en ladite force print le galice de l'église, qui estoit en ladite huche, et le mist en ses braies et l'enporta. Item il crierent par la vile : A la mort, a la mort. et les genz s'en fouïrent par paeur en franchise et abandonnerent et lessierent leurs ostels et leurs biens. Item il traissirent a ceus qui s'en furent fouiz pour paeur a franchise en l'église carriaus et seestes. Item quant li chapelain de la vile retournait de monstre l'oustrage au baillif qu'il avoient fait en l'ostel audit curé et il les blammast de ce que il fesoient en la vile, uns arbalestiers de l'ost li trait l materat et le feri ou costé et le blessa malement. Item il deschaucierent et devestirent les fames de la vile qui ne s'enfouirent en franchise de l'église. Item après touz ces griés et ces oustrages lidiz evesque ala parler au baillif et, li requist que il se souffrit a tant de griés et d'outrages que il li avoit faiz, et que il tournassent la ou il devoient tourner, as estanz ou a Vausouef, et qui auroit fait outrage ne damage s'i fust amandez, il respondi qu'il n'i tourneroit ja. Item lidiz evesque dit au baillif que il ne mandast nule gent d'armes, ne que il ne feïst despenses ne missions pour lui gagier ne pour entrer en sa terre, quar il estoit prés a lui ou a son conmandement delivrer de ses chastiaus ou de ses viles et de ses viles et de ses choses ce que il en voudroient penre. Lendemain que il li ot ce presenté, li baillis envoia des genz a armes, grant plenté a cheval et a pié, et vindrent a une seue vile que en apelle Champegny et la brisierent et prinrent hommes et blessierent et navrerent et menerent en prison et emporterent deniers, robes, outils d'ostel et pluseurs autres choses. Item le seur de nuit il vindrent a une vile que on apelle Changie et prindrent les hommes que lidiz evesque avoit en la vile, brisierent les mesons et enporterent les chatieus et navr er ent l'un desdiz hommes de Changie. Item contre la constitution de France il prindrent les propres jumenz et les poulains et les haraz dudit evesque et les enmenerent, et furent pluseurs perilliez. Requiert lidiz evesques que cil grief et ces injures desus dites li soient adreciees. ET offre a prouver ce que mestier li sera. Ce sont les responses au baillif de Chaumont que il a fait contre les articles proposees de l'evesque le Lengres desusdiz. Au premier article respont le baillif de Chaumont, et connoist l'art en la manniere qu'il parle. Mes ce ne souffist pas, par l'usage qui qui a esté toujours gardez des seigneurs de Champangne vers ses voisins et de ses voisins vers lui, qui est tieus que quant aucuns lieus est brisiez a armes et chastieus pris et en est portez, si comme il a esté faiz en la meson de Vausouef qui est en la garde le roy par raison de Champangne, parmi la main du roy et sus la deffense de son sergiant tout presenz. Dit lidiz baillis que coustume n'est mie du jour penre aus estanz ne au lieu tant que lichastieus soient mis au lieu ou au moins recreü ; et comme lidit baillis, par pluseurs foiz requis audit evesque, et lidiz baillis a la personne dudit evesque, que li lieus fust resaizis desdiz chatieus ou au meins baillez par recreance. Et bien nommoient lidit message et li baillis que ses baillis et ses prevos et la conmuneté de Muyssi. 2e peau les tenoient et avoient pris, laquele chose est notoire et manifeste. Et bien l'eüst seü ledit evesque se il s'en vousist estre enformez, et bien i ot tans entre le fait qui fu fait au Vausouef et le fait dont il suit le baillif 6 semaines ou plus, desquiex choses desusdites lidiz evesques ne fist riens ne ne vout faire, ainz en fu de-faillans, ne encore n'est il fait, fait, de coi lidiz baillis dit que par l'usage desusdit, que il pot faire ce qu'il fit ; et bien est li roys et si devancier seigneurs de Champangne en bone saizine de ainsic faire toute foiz que cas s'i est offert contre touz ceus contre qui il ont eu et ont marches et estanz et offre a prouver ledit usage et la saizine se il li sont niez. II. Item au secont article respont le baillif de Chaumont et a touz les autres ensuianz qui parlent de la chevauchiee que lidiz baillis de Chaumont fit seur les viles l'evasque, lidiz baillis les quenoist, mes que il ne sa gent fussent apensez de mal faire, il le nie, et que il ne sa gent aient pris les chatieus contenuz es articles dudit evesque, ne qu'il i eüst batu ne feru nului, ne crié : A la mort. il le nie. ET se il estoit prouvé, ce qui ne sera ja, lidiz baillis dit qu'il ne li doit riens grever ne nuire, quar, aincores que il entrast en la terre dudit evesque, ne en vile que ledit evesque eüst, il deffendi de bouche a toute sa gent et fist crier sus cors et sus l'avoir et sus la hart que nus ne fust si hardiz qu'il preïst en la terre l'evesque ne en ses viles, fors que hommes et chevaus, et que nus ne fust si hardiz seur la peinne desus dite, que on blessast hommes si ne se rescovoient. Dont lidiz baillis dit que il n'a esté defaillans ne encore n'est se il estoit qu'il le vousit enformer ne faire asavoir que aucun de sa chevauchiee eust pris, mis chatieus ne faire vilenie parmi son cri ne parmi sa deffense du pugnir tant avant comme droit donroit et des chatieus faire rendre. Et ainsic l'offre a faire et le fera se il est nus qui l'en veullie enformer. Et offre a prouver le cri et la deffense en la manniere qu'il l'a proposé. Et bien connoist lidit baillis que il fit brisier aucun des huis pour penre des hommes et des chevaus, mes que la porte du chastiau fu brisiee ne le verrouil osté, il li nie. Item au derrenier article fors que 1 ou lidiz evesque dit que il requist au baillif de Chaumont que il n'alast pas a armes en sa terre, respont lidiz baillis que ceste requeste li fit il bien, mes que il li offrist a baillier ses chastiaus et ses viles, il le nie, et tant plus li dit lidiz evesque que se il venoit 1 garçon atout 1 baston paint de par le roy, si obeyroit a lui il et sa gent. A ce respont lidit baillis que l'entencion dudit evesque est double quar il entent au sergiant de Sens de qui ressort il est et non mie de la baillie de Chaumont quar lidiz baillis de Chaumont dit que pluseurs autre foiz les genz de Champangne et especialement de la baillie de Chaumont ont esté a armes et sanz armes en la terre dudit evesque et que il furent batu, laidié et vilené et rescous vilainnement et perillieusement. Et, pour ce que autre, tel ne avenist audit baillif ne a sa gent, il fit armer sa gent non pas pour roberie ne pour mauvestié, mes pour penre des biens l'evesque et de sa gent tant que il venissent a raison vers la gent le roy, ne ce ne li doit nuire, quar li seigneur de Champangne et leur gent sont en bone saisine d'aler en la terre l'evesque a armes toutes les foiz que les genz l'evesque viennent seur leur fies, et de les gagier quant il, e veulent rendre ne recroire au zom ez sanz amande et sanz meffait. Et bien l'offre a prouver se il li est nié ; et que les genz dudit baillif alassen a Champigny et a Changie il peut bien estre et i prinrent hommes, mes que il preïssent chatieus ne blessassent hommes il le nie. Et, se il estoit prouvé, ne doit il grever audit baillif ne a sa gent par les resons contenues as articles desusdiz, en penra bien droit. IV. A ce darrenier article qui parole des jumenz l'evesque prises contre la constitution le roy, dit lidiz baillis que li roy, en ses constitutions, ne se met pas a penre de ses sougiez, et comme li faiz soit proprement le roy, li baillis ne mesprint de riens de le prendre, ne de riens ne se deüssent douloir les genz l'evesque, que elles furent mises et lessiees en une grange prouchainne a meins d'une huchie pres de la leur, sanz ledir et sanz vilenie, en la presence de la gent l'evesque qui acoustume les avoit a garder. Et ce fist li ballis pour achever mout de damages en autres guise. Et fait lidiz baillis de Chaumont protestation de respondre a touz les articles ou il n'auroit respondu souffisaument la vu response s'aferroit. Et nie le fait du sourplus du fet l'evesque sauf la protestation des responses donnees, a prouver ou a jugier ce qui chiet en fait ou en droit se riens li en est nié, laquele chose il ne cuide mie. V. Item reconnoist ledit baillif de Chaumont que, apres l'offre et la response dudit evesque que il fist a Chastelion a son message qui portoit sa lettre de creance a lui selon ce qu'il est contenu au premier article dudit evesque, lequel article lidit evesque a bien confessié qu'il a couru en sa terre a armes, c'est a savoir a Loanne et a Humes. VI. Item il a encore confessié que apres ce que li evesque li requist a Luy si que il n'alast pas a armes en sa terre, qu'il fit courre a armes en la terre l'evèsque, c'est a savoir a Champegny et a Changi, mes il dit et s'escuse qu'il le faisoit por ce qu'il entendoit bien a avoir sommé ledit evesque. Ce sont les deffenses l'evesque de Langres contre les responses Guillaume de Hangest, baillif de Chaumont, que il a faites aus articles que lidiz evesque propose contre lui. Premierement, a ce que lidiz baillif connoist le premier art. dudit evesque, ainsic comme il est proposé la connoissance recept ledit evesc et veut que elle li vaille en lieu et en tans. A ce que lidiz baillis dit que usages est tiels que quant ancuns lieus est brisiez a armes et chatieus pris et en est portez etc, respont lidiz evesque que il n'est pas usages ne coustume que recreance ne restablissement se face de nule prise juques a tant qui soit seü ou conneü qui pris a, ainz est bien coustume ou usage tels que, quant on ne set qui pris a ou il n'est conneü, ne li sires ne l'a fait ne commandé a faire, que l'en tourne au lieu ou aus estauz pour le savoir ou l'en doit suivre ceus de qui on se plaint devant leur seigneur, le plaintif present, et ce ont il toujours usé li evesque contre le conte de Champagne, et li cuens contre ledit evesque et usent ainsit au lieus voisins et com il ne fut seü, ne queneü ne n'est encores qui avoit fait le fet de Vausouef, dit li evesques que assez a offert au baillif, que ledit baillis li a fait a tort ce qu'il li a fait mesmement, quar lidiz evesques requist a Chastelion au message qui li portoit les lettres de creance de par le bailli qu'i li nonmast les maufecteurs et il li respondi qu'il ne savoit. A ce que il di que li faiz estoit notaires, respont lidiz evesque que il n'estoit pas notoire chose ne n'est encore qui fait la si comme il apert quant nostre sires li roys i a envoié pour l'enquerre, et especialment apert il qu'il n'estoit pas notoire quar li messages au bailli ne sot nommer les maufecteurs... ne li evesques ne le savoit. A ce que il dit que li baillif et son message nonmoient que li baillis, les prevos et et la conmunaté de Muyxi tenoient et avoient pris etc., respondi lidiz evesque que pour leur dire n'estoit il pas certainne chose, ne n'est encore se tant l'avoient il dit, laquele chose il ne firent pas ; ne n'a pas esté lidiz evesque defaillans de savoir et du faire amander, ainz demoura audit baillif qui ne vout tourner au lieu. Et dit qu'il n'en prendroit ja journee, et le fait dudit baillif en tant conme il est contraire audit evesque, en ce desusdit li met en ni lidiz evesques et se offre a prouver le sien fait desus proposé en ce que mestier li sera. Item a la seconde response dudit baillif sus le secont article et sus les autres qui parlent de la chevauchue que il fist sus les viles l'evesque : lidiz vaillis le connoist, ledit evesque veut que ceste connoissance li vaille en lieu et tans ce que li baillis ex dit qu'il n'i vint pas apensez de mal faire ; dit lidiz evesques que il li faiz monstre le contraire par les armes et par la force qui fu faite a ce que il a dit que il ne sa gent n'ont pris les chevaus contenuz es articles, respont li evesques que si a [3e peau] et il offre a prouver par le serement au preudes onmes qui ont receü les domages ou autrement ainssit conme raison l'aportera, et toutes les autres choses niees, a ce que il dit, ainçois que il entrast en la terre il deffendi de bouche etc, respont lidiz evesques que ce ne l'escuse pas, se tout estoit vérité, laquele chose niait lidiz evesque pour ce que il connoist la chevauchiee et en estoit chies, ne n'ait tenuz lidiz evesquez de suivre autrui que lui. Item a la tierce response dudit baillif de ce que il connoist pour ledit evesque se veut aidier ledit evesque et offre a prouver ce qu'il l'en nie. A ce que il dit que l'entencion l'evesque est double etc., respont lidiz evesques que de s'entencion ne peut pas juger le baillif et est bien s'entencion de obeïr as genz le roi, ne li baillif n'a essaié le contraire, a ce que il dit que autrefoiz les genz de Champagne ont esté batuz... etc., respont lidiz evesques que ce n'a pas esté au tans que monseigneur le roy tenoit la terre, ne n'avendra ja, se De plaist, ne [...]